## Els jutjats de Catarroja reprenen l’activitat judicial ordinària, instal·lats de manera provisional a la Ciutat de la Justícia de València

*** Els cinc jutjats de primera instància i instrucció de Catarroja disposen de cinc punts d’atenció al públic des del taulell del mateix Servici Comú Processal
* Justícia executa treballs d’emergència per valor de 2.183.000 euros per a reparar l’edifici de la seu judicial de Catarroja**

Els jutjats de Catarroja han représ l’activitat judicial ordinària, després de ser instal·lats per la Conselleria de Justícia i Administració Pública de manera provisional a la Ciutat de la Justícia de València.

D’esta manera, tornen a prestar servici els cinc jutjats de primera instància i instrucció de Catarroja, després que les seues instal·lacions quedaren seriosament danyades pels efectes de la riuada del 29 d’octubre passat.

En este sentit, de manera paral·lela, la Conselleria executarà les obres necessàries per a reparar l’edifici d’esta seu judicial danyada. Estos treballs d’emergència suposen una inversió que ascendix a 2.183.000 euros i preveuen la reparació integral del soterrani i de les àrees de la planta baixa afectades pel temporal. Les labors de recuperació van començar el 4 de novembre.

**Jutjats de Catarroja a la Ciutat de la Justícia de València**

La ubicació provisional dels cinc jutjats de primera instància i instrucció de Catarroja se situarà en l’edifici C, planta primera, de la Ciutat de la Justícia de València, darrere de les dependències del Servici Comú Processal d’Assumptes Generals (SCAG), i disposen de cinc punts d’atenció al públic des del taulell del mateix Servici Comú Processal.

Este espai alberga tant els cinc jutjats com l’SCAG de Catarroja, metge forense, despatxos compartits per a jutge i lletrats de l’Administració de Justícia (LAJ) de cada jutjat, i reforços. El Registre Civil queda integrat en planta baixa del Registre Civil de València, amb els llocs de treball independents.

Així mateix, la Conselleria de Justícia i Administració Pública han procedit a la instal·lació d’ordinadors i impressores i ha fet el trasllat dels expedients judicials. A més, s’han facilitat ordinadors portàtils per als treballadors que necessiten acollir-se al teletreball.

Per al jutjat que assumix les funcions de guàrdia setmanal, s’ha habilitat un espai provisional, en la ubicació de la Junta Provincial, planta baixa de la Ciutat de la Justícia, amb accés independent des del carrer.

I per a la celebració de vistes, declaracions i compareixences, s’utilitzaran les sales de la Ciutat de la Justícia de València, segons els criteris d’ús establits per als òrgans judicials d’esta seu.

Els telèfons dels jutjats de Catarroja en la Ciutat de la Justícia de València són els següents: Deganat (961964900), Jutjat núm. 1 (961964662), Jutjat núm. 2 (961964550), Jutjat núm. 3 (961963262), Jutjat núm. 4 (962939201), Jutjat núm. 5 (961964954), OAVD (961964954), Servici Comú (961964900) i Registre Civil (961964903).

Esta actuació reflectix el compromís de la Generalitat per mantindre operatives i en condicions òptimes les infraestructures judicials de la Comunitat Valenciana, garantint així l’accés a la justícia i la continuïtat dels servicis.

Fecha: 02/12/2024